<classify> TAASISI ya Kuzuia na Kupambana na Rushwa Tanzania Takukuru mkoani hapa, imewafikisha mahakamani watumishi wawili wa sekta ya afya na mwenyekiti wa kijiji kwa tuhuma za ubadhirifu, uhujumu uchumi, kughushi na kumsababishia hasara mwajiri.Taarifa ya Mkuu wa Takukuru mkoani hapa, Sosthenes Kibwengo iliyotumwa kwa vyombo vya habari jana, ilitaja watuhumiwa hao wawili wa sekta ya afya ni Muuguzi Mfawidhi wa Hospitali ya Kongwa, Lure Ndanshau na Katibu wa hospitali hiyo, Rebecca Mpeho.Kibwengo alisema watuhumiwa hao kwa pamoja, wamefunguliwa mashitaka ya uhujumu uchumi Na 12019 katika Mahakama ya Wilaya ya Kongwa, wakikabiliwa na jumla ya mashitaka tisa.Mwendesha Mashitaka wa Takukuru mkoani hapa, Moshi Kaaya alidai mahakamani hapo mbele ya Hakimu Kisasila Saguda, kuwa kati ya Agosti na Septemba mwaka 2017, washtakiwa walighushi nyaraka za madai ya malipo ya kazi za ziada na stakabadhi za manunuzi ya vifaa vya ofisi. Ilidaiwa kuwa nyaraka hizo za kughushi, walizitumia kuidanganya Halmashauri ya Wilaya ya Kongwa na kujipatia malipo yasiyo stahili, kwani kazi hizo hakizufanyika na wala hakuna vifaa vilivyonunuliwa.Hayo ni makosa ya kughushi kinyume na vifungu vya 333,335a na 337 vya Kanuni za Adhabu na kutumia nyaraka kumdanyanga mwajiri kinyume na Kifungu cha 22 cha Sheria ya Kuzuia na Kupambana na Rushwa Na.112007, alisema Kaaya. Pia, watumishi hao wameshtakiwa kwa kuisababishia hasara halmashauri hiyo ya Sh milioni 1.9.Washtakiwa wote wamerudishwa rumande, wakisubiri kutimiza masharti ya dhamana. Kesi hiyo itaanza kusikilizwa Machi 13,2019 kwa kusikiliza hoja za awali. Wakati huo huo, Takukuru imemfikisha mahakamani hapo Mwenyekiti wa Kijiji cha Soera, Shaban Simpi kwa tuhuma za ubadhirifu kinyume na Kifungu cha 28 cha Sheria ya Kuzuia na Kupambana na Rushwa.Mbele ya Hakimu Lucas Jangandu, Mwendesha Mashtaka wa Takukuru mkoani hapa, Leonard Haule alidai mshtakiwa alifuja na kutumia kwa mambo binafsi fedha za kijiji Sh milioni 1.460 zilizotengwa kwa ajili ya ujenzi wa zahanati. Ilidaiwa mshtakiwa alitenda kosa hilo Aprili mwaka 2017 na alishindwa kutimiza masharti ya dhama na kupelekwa rumande hadi Machi 4, mwaka huu.  <topic>: kitaifa 